এবার আবার শুরু - পাশাপাশি প্রায় ১৫/২০ টি খ্যাল্লা। আমাদের প্রতিদ্বন্দ্বী এবার শিব কাঠুরির বুদ্ধু মিয়ার খ্যাল্লা। চলছে সমান তালে। কোথায় যাচ্ছে কোনদিকে যাচ্ছে চোখ খুলে দেখতে পারছি না। চোখ-মুখ-কান সহ পুরো শরীরে  ছিটকে আসছে বৈঠায় ছিটানো পানির ঝাপটা। সেচনি দিয়ে ঝপাৎ ঝপাৎ করে খ্যাল্লার পানি ফেলছে একজন। বিলের দুই তীরে দর্শনার্থী নৌকা থেকে বাজছে তুমুল করতালি। এগিয়ে চলেছি আমরা। কখনো আগে কখনো পিছনে করে চলে এসেছি প্রায় দক্ষিণ দিকের শেষ প্রান্তে। পুরো শরীর যেন অবশ হয়ে আসছে, আর পারছিলাম না। ক্লান্ত আমরা সবাই। সুমন, বাইচের খ্যাল্লার বাইছ্যা হওয়ার সাধ সেদিন এই ত্যারাব্যারার উৎসবে সত্যিই মিটে গিয়েছিল।